1. ปัจจัยความเสี่ยง

1.  ความเสี่ยงในการลงทุนลิขสิทธิ์

เนื่องจากรายได้จากการจำหน่ายสินค้าลิขสิทธิ์ป่องทรัพย์ทั้งภาพยนตร์และเพลงถือเป็นรายได้หลักของบริษัทฯ
โดยลิขสิทธิ์ภาพยนตร์และเพลงดังกล่าวอาจทำรายได้น้อยกว่าที่ตั้งเป้าหมายหรือคาดการณ์ไว้ซึ่งอาจส่งผลกระทบต่อรายได้และผลการดำเนินงานของบริษัทฯ
ซึ่งบริษัทฯ
ได้ตระหนักถึงความเสี่ยงในการลงทุนดังกล่าวจึงมุ่งเน้นลงทุนในลิขสิทธิ์ที่เป็นที่ต้องการของลูกค้า
มีค่าลิขสิทธิ์ที่สมเหตุสมผล สามารถให้ผลตอบแทนต่อการลงทุน แก่บริษัทฯ ได้อย่างรวดเร็ว
ยกเลิกการซื้อลิขสิทธิ์ที่มีราคาสูงเกินกว่าความสามารถในการสร้างผลกำไร
เป็นผลให้ลดความเสี่ยงลง ในขณะที่ยังคงจำหน่ายสินค้า ดังกล่าวด้วยการเป็นผู้ค้าปลีกผ่าน Shop
แมงป่องและแกรนดี นอกจากนี้บริษัทฯ ยังทำการโฆษณาประชาสัมพันธ์
ส่งเสริมการขายและจัดจำหน่ายสินค้าให้ครอบคลุมพื้นที่ทั่วประเทศ
ผ่านสาขาและช่องทางการจัดจำหน่ายของบริษัทฯ
เพื่อเพิ่มรายได้และผลตอบแทนจากการลงทุนในลิขสิทธิ์ดังกล่าว

2. ความเสี่ยงจากสินค้าละเมิดลิขสิทธิ์

ปัญหาการลักลอบจำหน่ายสินค้าละเมิดลิขสิทธิ์ถือเป็นปัจจัยหนึ่งที่มีผลกระทบต่ออุตสาหกรรมภาพยนตร์-เพลงโดยรวมของประเทศ
ซึ่งรวมถึงธุรกิจจัดจำหน่ายแผ่นหนังและเพลงของบริษัทฯ ด้วย โดยอาจทำให้บริษัทฯ
ต้องเสียโอกาสทางธุรกิจในแต่ละปี
อย่างไรก็ตามการที่ภาครัฐและเอกชนได้มีการรณรงค์ต่อต้านสินค้าละเมิดลิขสิทธิ์ อาทิ เช่น
การรวมตัวกันของผู้ประกอบการเพื่อต่อต้านการจำหน่ายสินค้าละเมิดลิขสิทธิ์
การรณรงค์-ปลูกจิตสำนึกให้ผู้บริโภคซื้อสินค้าที่มีลิขสิทธิ์ถูกต้องผ่านสื่อต่างๆ ของหลายฝ่าย
และในส่วนของการปราบปรามนั้น ภาครัฐก็มีบทบาทในการปราบปรามที่ชัดเจนและต่อเนื่องยิ่งขึ้น
เชื่อว่าปัญหาดังกล่าวน่าจะมีแนวโน้มที่ลดลงได้ ในส่วนของบริษัทฯ
นอกจากจะดำเนินนโยบายร่วมมือกับภาครัฐและเอกชนอื่นๆ แล้ว บริษัทฯ
ยังมุ่งเน้นผลิตสินค้าให้มีคุณภาพเพื่อสร้างความแตกต่างระหว่างสินค้าของบริษัทฯ
กับสินค้าละเมิดลิขสิทธิ์ รวมถึงการเข้าร่วมกลุ่มพันธมิตรและตัวแทนเจ้าของลิขสิทธิ์
เพื่อการปราบปรามผู้ละเมิดลิขสิทธิ์
การให้ความร่วมมือและสนับสนุนหน่วยงานที่เกี่ยวข้องในการให้ข้อมูลชี้เบาะแส
และสนับสนุนหน่วยงานดังกล่าวเพื่อจัดการกับสินค้าละเมิดลิขสิทธิ์

3. ความเสี่ยงในการลงทุนสาขา

ณ สิ้นปี 2550 บริษัทฯ มี Shop และจุดจำหน่ายในรูปแบบ Kiosk รวมทั้งสิ้น 214 แห่ง
โดยแบ่งเป็น Shopจำนวน 87 แห่ง และจุดจำหน่าย Kiosk 127 แห่ง
กระจายอยู่ในศูนย์การค้าชั้นนำและแหล่งชุมชนที่สำคัญ สาขาและจุดจำหน่ายของบริษัทฯ
สามารถทำรายได้จากการจำหน่ายสินค้าในปี 2550 เป็นจำนวน 659.3 ล้านบาท
หรือคิดเป็นร้อยละ 93 ของรายได้รวม ทั้งนี้ในปี 2550 บริษัทฯ
มุ่งเน้นให้ความสำคัญกับการบริหารจุดจำหน่ายของบริษัทฯ ที่มีอยู่ทั่วประเทศให้มีประสิทธิภาพสูงสุด
โดยการเฝ้าติดตามยอดขายและความสามารถในการสร้างผลกำไรของแต่ละสาขาอย่างใกล้ชิด
จึงมีการดำเนินการปิดบางสาขาที่ไม่สร้างกำไร นอกจากนี้บริษัทฯ
ได้มีการพิจารณาจำนวนลูกค้าเป้าหมายและปริมาณความต้องการของลูกค้าในแต่ละทำเล
จึงดำเนินการลดขนาดพื้นที่ในบางสาขาให้เหมาะสมกับความสามารถในการสร้างยอดขายและทำเล
รวมถึงปรับปรุงผังพื้นที่และตกแต่งให้ทันสมัยอยู่ตลอดเวลาเพื่อสร้างความน่าสนใจและดึงดูดให้เกิดการสัญจรเข้ามาภายในร้านมากขึ้น
และในไตรมาสที่ 4 ที่ผ่านมาได้เริ่มดำเนินการปรับแนวทางการบริหารสาขา และ Refresh
การตกแต่งสาขาใหม่ในคอนเซ็ปท์ Edutainment Hub เพื่อส่งเสริมการเรียนรู้คู่ความบันเทิง
เพื่อเป็นการต่อยอดทางธุรกิจ เนื่องจากมีกลุ่มลูกค้าที่รักการเรียนรู้ นิยมซื้อสินค้าที่มีคุณภาพดี มีคุณค่า
มีลิขสิทธิ์ถูกต้อง อยู่แล้ว นอกจากนี้การที่บริษัทฯ มีประสบการณ์และความชำนาญในการดำเนินธุรกิจ
ตลอดจนการมีสินค้าที่มีความหลากหลายทั้งภาพยนตร์และเพลงที่เป็นลิขสิทธิ์ของบริษัท ฯ เอง
และลิขสิทธิ์ของพันธมิตรทางการค้า บริษัทฯ
จึงเชื่อว่าจะสามารถนำความสำเร็จมาสู่สาขาและสร้างความเติบโตให้กับธุรกิจของบริษัทฯ ได้

4. การพึ่งพิงบุคลากรของธุรกิจผลิตเพลง

ถึงแม้ว่าปัญหาการละเมิดลิขสิทธิ์ยังมีผลกระทบต่อผลงานเพลงที่เป็นกลุ่มลูกทุ่งน้อยกว่าผลงานเพลงกลุ่มอื่นๆ
แต่เพื่อความมั่นใจในการลงทุน ในปีที่ผ่านมา บริษัทฯ จึงมีนโยบายชะลอการผลิตผลงานเพลงใหม่
เพื่อหาจังหวะเวลาที่เหมาะสม โดยมุ่งเน้นหารายได้จากการรับงานแสดงคอนเสิร์ตแทน
แต่ด้วยโครงสร้างการเป็นผู้ดำเนินธุรกิจผลิตผลงานเพลง ซึ่งศิลปิน ทีมงาน และโปรดิวเซอร์
ถือเป็นปัจจัยสำคัญในการกำหนดความสำเร็จของธุรกิจเพลง การขาดแคลนบุคลากรที่มีประสบการณ์
รวมถึงการย้ายค่ายหรือการเปลี่ยนต้นสังกัดของศิลปิน โปรดิวเซอร์
อาจส่งผลกระทบต่อผลการดำเนินงานของบริษัทฯ ได้ ซึ่งผู้บริหารของบริษัทฯ
ได้ตระหนักถึงความเสี่ยงดังกล่าว โดยให้บุคลากรดังกล่าวมีส่วนร่วมในการตัดสินใจ
และมีบทบาทในการดำเนินงานทั้งในด้านการผลิต และการบริหารงานภายในองค์กร
รวมถึงเปิดโอกาสในการสรรหาศิลปิน ทีมงาน และโปรดิวเซอร์ ที่มีประสบการณ์
และความสามารถอย่างสม่ำเสมอ ซึ่งจะช่วยให้ความเสี่ยงดังกล่าวลดลงได้

5. ความเสี่ยงจากการพึ่งพิงผู้บริหาร

ที่ผ่านมาธุรกิจของบริษัทฯ มีการดำเนินการและบริหารภายใต้กลุ่มของนางนลินรัตน์ นันท์นนส์ ซึ่งเป็น
ผู้ก่อตั้ง ผู้ถือหุ้นใหญ่ และเป็นผู้บริหารสำคัญที่ทำให้ธุรกิจของบริษัทฯ
มีการเติบโตและพัฒนาจนถึงปัจจุบัน จึงมีความเสี่ยงจากการที่กลุ่มนางนลินรัตน์ นันท์นนส์
อาจลดสัดส่วนการถือหุ้นในบริษัทฯ หรือออกจากการเป็นผู้บริหารของบริษัทฯ
ซึ่งอาจส่งผลกระทบต่อการบริหารและผลการดำเนินงานของบริษัทฯ ได้
อย่างไรก็ตามเนื่องจากนางนลินรัตน์ นันท์นนส์ เป็นผู้ก่อตั้งบริษัทฯ และเป็นผู้ถือหุ้นใหญ่ของบริษัทฯ
ที่ดำเนินธุรกิจมานานกว่า 20 ปี แสดงให้เห็นถึงความผูกพันต่อองค์กร
และความตั้งใจในการประกอบกิจการให้มีการเติบโต
ก้าวหน้าอย่างต่อเนื่องในฐานะผู้บริหารและผู้ถือหุ้นใหญ่ที่มีเสียงข้างมากในกิจการ นอกจากนี้บริษัทฯ
ได้มีการจัดโครงสร้างองค์กรที่เป็นระบบและการจัดการให้มีลักษณะการดำเนินธุรกิจด้วยการกระจายอำนาจให้ผู้บริหารอื่นๆ
มีส่วนร่วมในการบริหารและตัดสินใจ

6. ความเสี่ยงกรณีมีผู้ถือหุ้นรายใหญ่มากกว่าร้อยละ 50

ณ วันที่ 2 เมษายน 2550 กลุ่มนางนลินรัตน์ นันท์นนส์ (ผู้บริหารและพนักงาน) ถือหุ้นในบริษัทฯ
จำนวน 183,673,020 หุ้น คิดเป็นร้อยละ 62.69
ของจำนวนหุ้นที่เรียกชำระแล้วทั้งหมดของบริษัทฯ
ซึ่งทำให้สามารถควบคุมมติที่ประชุมผู้ถือหุ้นในเรื่องต่างๆ ได้
ยกเว้นในเรื่องที่เกี่ยวกับกฎหมายหรือข้อบังคับของบริษัทฯ ที่กำหนดให้ต้องได้รับเสียง 3 ใน 4
ของที่ประชุมผู้ถือหุ้น ซึ่งทำให้ผู้ถือหุ้นรายอื่นๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับกลุ่มผู้ถือหุ้นรายใหญ่ได้
ยกเว้นเรื่องที่กลุ่มนางนลินรัตน์ นันท์นนส์ มีส่วนได้ส่วนเสีย (Connected Transaction)
ตามนิยามของตลาดหลักทรัพย์แห่งประเทศไทย อย่างไรก็ตาม ถึงแม้กลุ่มนางนลินรัตน์ นันท์นนส์
จะเป็นผู้ถือหุ้นรายใหญ่และมีคะแนนเสียงข้างมาก แต่กลุ่มนางนลินรัตน์ นันท์นนส์
ก็มีเจตนารมณ์ที่จะทำให้บริษัทฯ มีการดำเนินธุรกิจที่ชัดเจน เป็นอิสระและมีความโปร่งใส
ให้เป็นไปตามหลักการกำกับดูแลกิจการที่ดี (Good Corporate Governance)
ซึ่งผู้ถือหุ้นสามารถตรวจสอบได้ ดังจะเห็นได้จากโครงสร้างการจัดการของบริษัทฯ
ซึ่งประกอบด้วยคณะกรรมการทั้งหมด 5 ชุด ได้แก่ คณะกรรมการบริษัทฯ, คณะกรรมการตรวจสอบ,
คณะกรรมการบริหาร, คณะกรรมการบริหารความเสี่ยง,
และคณะกรรมการสรรหาและพิจารณาผลตอบแทน
ซึ่งคณะกรรมการแต่ละคณะประกอบด้วยบุคคลที่มีความรู้ความสามารถและมีการกำหนดขอบเขตหน้าที่ของการปฏิบัติงานอย่างชัดเจน

7. ความเสี่ยงกรณีที่เกิดเพลิงไหม้

บริษัทฯ
มีคลังสินค้าที่อยู่ในบริเวณเดียวกันกับสำนักงานใหญ่ช่วยให้เกิดความคล่องตัวในการส่งสินค้าไปยังสาขาและลูกค้า
แต่ในขณะเดียวกันก็มีความเสี่ยงในกรณีที่เกิดอุบัติเหตุเพลิงไหม้จะเกิดความสูญเสียมากกว่าการที่คลังสินค้าอยู่แยกตัวจากสำนักงานใหญ่
อย่างไรก็ดี บริษัทฯ ได้มีมาตรการเตรียมพร้อมเพื่อถือปฏิบัติหากเกิดกรณีดังกล่าว
บริษัทมีอุปกรณ์ถังดับเพลิงที่อยู่ในสภาพพร้อมใช้งานติดตั้งไว้ในตำแหน่งที่สามารถหยิบฉวยใช้งานได้สะดวก
นอกจากนี้บริษัทฯ ยังมีการทำประกันอัคคีภัยในวงเงินที่พอเพียงกับความเสียหายที่อาจเกิดขึ้นได้